1.1. pielikums

Rīgas domes Izglītības, kultūras un sporta departamenta

2014. gada 30.decembra nolikumam Nr.140-nos

(Rīgas domes Izglītības, kultūras un sporta departamenta

2018. gada 18. janvāra Nr.11- nos redakcijā)

**DARBA UZDEVUMS KONKURSAM**

**Projekts “Brīvības ielas stāsti”**

**2018. gada 4. maijā**

Latvijas valsts simtgades programmas ietvaros 2018. gadā deviņās republikas pilsētās - Rīgā, Liepājā, Ventspilī, Daugavpilī, Jēkabpilī, Jelgavā, Jūrmalā, Valmierā un Rēzeknē tiks īstenots projekts “Brīvības ielas republikas pilsētās”. Projekts tiek veidots sadarbībā ar Vides aizsardzības un reģionālās attīstības ministriju, Valsts reģionālās attīstības aģentūru un Latvijas Lielo pilsētu asociāciju.

Projekta tematiskais izvērsums **“Brīvība no”** - ietver sevī stāstu par pagātni, vēlmi saglabāt atmiņas, meklēt atbildes uz neatbildētiem vēstures jautājumiem, kā arī paskatīties, kā konkrētie vēstures notikumi ir ietekmējuši atsevišķa cilvēka dzīvi, un **“Brīvība uz”** – veltīts tagadnes un nākotnes brīvībām – brīvībai pārvietoties, izglītoties, brīvi domāt un paust uzskatus, brīvībai būt brīviem.

Rīgā projekts “Brīvības ielas stāsti” notiks Latvijas Republikas Neatkarības atjaunošanas dienas svinību ietvaros 2018. gada 4. maijā dažādās norišu vietās Brīvības ielas, tai skaitā Brīvības bulvāra un Brīvības gatves posmā no Brīvības pieminekļa līdz Latvijas Etnogrāfiskajam brīvdabas muzejam.

Projektu pieteicēji tiek aicināti iesniegt piedāvājumus dažādu formātu pasākumiem, piemēram, diskusijas, lekcijas, tikšanās ar kultūras un sabiedriskajiem darbiniekiem, koncertprogrammas, izrādes, izstādes, literāri pasākumi, izglītojošas un izzinošas aktivitātes ģimenēm ar bērniem, aktivitātes un akcijas ar iedzīvotāju iesaisti un līdzdarbošanos u. c. Pasākuma tematikai jāatbilst uzstādījumam apspēlēt “brīvības” jēdzienu visplašākajā tā izpratnē. Iespējami gan pasākumi, kas tiešā veidā veltīti “brīvības” jēdzienam pēdējo 100 gadu vēstures notikumu kontekstā, gan pasākumi, kas veltīti konkrēti Brīvības ielai – tās vēsturei, tagadnei, nākotnei, notikumiem un iedzīvotājiem dažādos vēstures laika posmos.

Plānotā pasākumu norise 2018. gada 4. maijā laika posmā no plkst. 12.00 līdz plkst. 20.00.

Pasākumu norises vietas – Brīvības bulvāris, Brīvības iela un Brīvības gatve un šo ielu tuvākajā apkārtnē posmā no Elizabetes ielas krustojuma līdz Latvijas Etnogrāfiskajam brīvdabas muzejam.

Piedāvātie pasākumi var tikt īstenoti pilnā vai daļējā apjomā, integrēti citos projekta “Brīvības ielas stāsti” pasākumos, precizējot laiku un vietu.